**Forskrift om folkevalgtes rett til godtgjøring og velferdsgoder**

Vedtatt i K-sak 13/20, publisert på Lovdata

**§ 1 *Formål***

Forskriften skal legge til rette for bred rekruttering til Modum kommunes tillitsverv gjennom økonomiske ordninger som gjør det mulig for alle å delta i lokalpolitikken.

***§ 2 Virkeområde***

Forskriften gjelder for politisk valgte medlemmer i folkevalgte organer, jfr kommunelovens § 5-1, og andre kommunale organer (jfr. § 5-2) og i utvalg utenfor kommunal sektor.

**§ 3 *Rett til dekning av utgifter og økonomisk tap***

Den som har et kommunalt tillitsverv har krav på at:

a) skyss-, kost- og overnattingsgodtgjøring for reiser i forbindelse med vervet utbetales etter reglene i kommunens reiseregulativ

b) dekning av legitimerte omsorgsutgifter som følge av vervet kan refunderes med inntil 1,25 ‰ av ordførers godtgjøring pr. møte.

c) erstatning for tapt inntekt som følge av vervet kan dekkes etter følgende satser:

Ulegitimert tap:

Medlemmer av utvalg, styrer og råd kan uten legitimasjon få erstattet tap av arbeidsinntekt eller utgifter til stedfortreder med inntil 1,8 ‰ av ordførerens godtgjøring pr. dag. Tapt arbeidsfortjeneste kan også utbetales pr. time med inntil 0,25 ‰ av ordførers godtgjøring. Erstatning gis med grunnlag i egenmelding hvor tapets størrelse angis.

Legitimert tap:

Med legitimasjon kan slikt tap som er angitt i pkt. a) erstattes med inntil 3,3 ‰ av ordførerens godtgjøring pr. dag eller 0,5 ‰ pr. time.

Utbetaling:

Den folkevalgte må selv fremme krav til politisk sekretariat så snart som mulig. Kravet skal dokumenteres.

Frikjøp av ordfører

Ordfører frikjøpes i 100 % stilling.

Frikjøp av varaordfører og lederne for hovedutvalg:

I stedet for tilfeldig tapt arbeidsfortjeneste kan varaordfører og lederne for hovedutvalgene frikjøpes fra sitt arbeid med inntil 20 % for hvert verv.

Formannskapet avgjør søknader om slikt frikjøp.

Ved slikt frikjøp utbetales ikke møtegodtgjøring.

Frikjøpte hovedutvalgsledere får i tillegg møtegodtgjørelse for møter i formannskap og kommunestyre.

***§ 4 Arbeidsgodtgjøring***

Den som har et kommunalt tillitsverv, har krav på godtgjøring for sitt arbeid etter følgende satser:

1. **Ordføreren**

Ordføreren får godtgjøring som til enhver tid tilsvarer 95 % av stortings-representantenes godtgjøring. Godtgjøringen omfatter alle kommunale verv som ordføreren har.

1. **Varaordføreren**

Varaordføreren får godtgjøring som til enhver tid tilsvarer 6 % av ordførerens godtgjøring. Varaordføreren får i tillegg årsgodtgjøringer/møtegodtgjøringer i

samsvar med dette godtgjøringsregulativet.

Dersom varaordføreren frikjøpes fra sin stilling faller møtegodtgjøringen bort for møter i formannskap og kommunestyre.

1. **Formannskapets medlemmer**

Formannskapets medlemmer får fast årsgodtgjøring tilsvarende 1 % av ordførerens godtgjøring. Dersom et medlem har hatt forfall til minst halvparten av avholdte møter, reduseres årsgodtgjøringen tilsvarende. Dersom et varamedlem har møtt til minst halvparten av avholdte møter, får vedkommende forholdsmessig del av årsgodtgjøringen.

I tillegg får medlemmene godtgjøring pr. møte tilsvarende 1, 25 ‰ av ordførerens godtgjøring.

1. **Årsgodtgjøring til utvalgsledere**

Ledere av hovedutvalgene og kontrollutvalget får fast årsgodtgjøring tilsvarende 3% av ordførers godgjøring.

Ledere av øvrige faste utvalg, styrer og råd får fast årsgodtgjøring tilsvarende 1% av ordførers godtgjøring.

Ved forfall til minst halvparten av avholdte møter, reduseres årsgodtgjøringen tilsvarende. Dersom nestleder har hatt lederfunksjonen i minst halvparten av avholdte møter får vedkommende forholdsmessig del av årsgodtgjøringen.

1. **Møtegodtgjøringer**

Alle medlemmer til kommunestyret, faste- og midlertidige utvalg, styrer og råd i Modum kommune får møtegodtgjøring tilsvarende 1,25 ‰ av ordførerens godtgjøring. Ved flere påfølgende møter utbetales møtegodtgjøring for kun ett møte pr. dag.

Deltagelse på kurs/opplæring/fagkonferanser avklares med etatsleder/rådmann.

Det utbetales møtegodtgjøring og eventuelt tapt arbeidsfortjeneste ved kurs/opplæring/konferanser dersom politikeren er innkalt**.** Når politikeren er invitert, og vurderer selv om en vil delta,utbetales ikke møtegodtgjøring eller tapt arbeidsfortjeneste.

Dersom varaordfører/hovedutvalgsledere frikjøpes fra sine stillinger faller møtegodtgjøringen bort.

Dersom et valgt medlem fungerer som leder og/eller sekretær og ikke får årsgodtgjøring, får vedkommende 50 % tillegg til møtegodtgjøringen (til sammen 1,875 ‰ av ordførerens godtgjøring).

Kommunalt oppnevnte medlemmer til utvalg m.v. utenfor kommunal sektor, får samme møtegodtgjøring som nevnt foran. Dette gjelder under forutsetning av at vedkommende ikke får godtgjøring for vervet fra annet hold.

Beregningsgrunnlaget for gjeldende godtgjøringssatser ligger på kommunens hjemmeside under politikk/styringsdokumenter/planer.

***§ 5 Ettergodtgjøring***

Avtroppende ordfører kan søke om 3 måneders ettergodtgjøring. Retten til ettergodtgjøring avkortes mot annen inntekt etter reglene i kommuneloven § 8-6 andre og tredje ledd.

***§ 6 Pensjonsordning***

Folkevalgte som er frikjøpte i minst 20 % har rett til pensjon i tråd med kommunens pensjonsordning.

***§ 7 Rett til sykepenger***

*Folkevalgte som* har et tillitsverv som sin hovedbeskjeftigelse, har samme krav på sykepenger som ansatte i kommunen, jfr. kommunelovens § 8-8.

Kommunen skal betale sykepenger tilsvarende full godtgjøring i arbeidsgiverperioden fra den første til den sekstende sykedagen, jf. folketrygdloven § 8-19.

Har den folkevalgte krav på godtgjøring utover seks ganger grunnbeløpet, jf. folketrygdloven § 8-10 andre ledd, skal kommunen betale forskjellen mellom det den folkevalgte har krav på å få utbetalt i sykepenger fra folketrygden og det den folkevalgte ville fått i godtgjøring i den samme perioden.

***§ 8 Rettigheter ved yrkesskade***

Folkevalgte som har et tillitsverv som sin hovedbeskjeftigelse, skal meldes inn i kommunens yrkesskadeforsikring og eventuelle andre tilleggsforsikringer som gir ansatte i kommunen rett til ytelser ved yrkesskade.

**§ 9 *Permisjoner***

Folkevalgte som har et tillitsverv som sin hovedbeskjeftigelse, har etter søknad rett til permisjon i samsvar med arbeidsmiljøloven §§ 12-1 til 12-10, 12-12 og 12-15.

Under permisjonen beholder den folkevalgte godtgjøringen i inntil to uker, med mindre han eller hun gjør avkall på den. Under svangerskapspermisjon, omsorgspermisjon, fødselspermisjon, foreldrepermisjon og ved barns og barnepassers sykdom har den folkevalgte rett til å beholde godtgjøringen etter samme regler som gjelder for tilsvarende permisjoner for ansatte i kommunen, jfr. kommunelovens § 8-10.

***§ 10 Tolkninger, tvilsspørsmål***

Eventuelle spørsmål om tolkninger og praktisering av dette reglementet forelegges rådmannen til avgjørelse. Hvis rådmannen finner grunn til det, forelegges slike tvilsspørsmål for formannskapet.

***§ 11 Ikrafttredelse***

Forskriften trer i kraft 1. april 2020.